刘克庄
送方蒙仲赴辟江图分韵得既字
昔忝玉麟招，主君解衣衣。
于时事会来，中原方鼎沸。
封侯命大谬，更仆谈未既。
俯仰四十年，岁月堪累欷。
多垒诸公辱，万灶大农费。
玁狁至于泾，颛臾近于费。
譬如寝积薪，徒幸火然未。
边人厌虏暴，别都尚王气。
管钥居守尊，衮钺宗臣贵。
呼吸草檄书，蒐拣拔茅汇。
粲粲玄英孙，鲁叟之所畏。
枚邹愿游梁，陈阮亦客魏。
非惟揖将军，抑可欢大尉。
杀羊必及斟，啖鹅肯移毅。
拙谋鄙画江，长策在耕渭。
驾驭雄狡服，拊摩军民慰。
要当扫旄头，宁论烂羊胃。
病翁越世久，嚼蜡淡无味。
胆薄怯观井，忧深遑恤纬。
临分执玉手，苦言君勿讳。